בן מרדכי ורחל-לאה. נולד בשנת 1920 בעיר ז'אלושין, פולין. למד בבית-הספר העממי והשתייך לתנועת-נוער דתית ציונית. עם פרוץ מלחמת-העולם נותק ממשפחתו ושהה בגיטאות ובמחנות ריכוז. עם השחרור חיפש את בני ביתו - אך לא מצאם. הוא מצא את הדרך לקיבוץ פועלי אגודת ישראל ויחד עם חבריו עלה לארץ באנית פליטים "לה-ספציה" בשנת 1946. בארץ הצטרף תחילה לאחד המשקים החקלאיים של תנועתו ולאחר זמן קצר עזב אותו ועבד במקצועו, סנדלרות, בתל-אביב.
בראשית מלחמת-הקוממיות התגייס לחטיבת הנגב של הפלמ"ח, לגדוד השני, ועבר עמה את קרבות הנגב הנצור. נפל ביום א' בתמוז תש"ח (8.7.1948) בעת התקפת גדוד מצרי על משלט חוליקאת שליד כאוכבה. ביום א' בתמוז תשי"א (5.7.1951) הועבר למנוחת-עולמים בבית-הקברות הצבאי שעל הר-הרצל בירושלים.